**Stephanidae** er en gruppe som hører til blant parasittvepsene og er en familie i ordenen vepser. Det er kjent rundt 300 arter fordelt på 9 slekter. Denne familien mangler i Norge. Den systematiske plasseringen av familien er usikker, den blir ofte regnet som den mest primitive gruppen av stilkvepsene (Apocrita).

Utseende
--------

Små til store (de minste er 3 mm, de største hunnene blir opptil 10 cm inkludert eggleggingsrøret), slanke snylteveps. De ligner overflatisk på familien Gasteruptiidae men de kan kjennes på at de har noen karakteristiske "tenner" oppe på hodet, og på bakbeinas form. Kroppen er langstrakt, vanligvis mørkfarget og glinsende. Hodet er rundt, antennene trådformede. Rundt de tre punktøynene oppe på hodet sitter det ca. fem "tenner", dette er et godt kjennetegn for familien. Hodet sitter på en lang, tynn "hals". Bakkroppen er mer eller mindre kølleformet, vingene velutviklede. Hunnen har et langt eggleggingsrør. Bakbeina er karakteristiske. Hoftene (coxae) er uvanlig lange og peker skrått bakover, lårene (femorae) er sterkt oppsvulmede, leggene (tibiae) middels tykke, føttene (tarser) derimot ganske tynne.

Levevis
-------

De er parasitoider, som utvikler seg på ulike insekter og til slutt dreper disse før de forpupper seg. Stephanidene snylter på vedborende larver. Den eneste arten der biologien er godt kjent, parasiterer en bartreveps (Siricidae), men man antar at de fleste artene snylter på vedborende billelarver. De fleste artene lever i tropiske skoger, men de finnes også i halvørken og ørkenaktige områder.

Utbredelse
----------

Denne familien er nesten utelukkende tropisk eller subtropisk, noen få arter går lenger nord. Arten *Stephanus serrator* finnes i Mellom-Europa nord til Tyskland og en annen art går nord til Canada i Nord-Amerika.

Systematisk inndeling / europeiske arter
----------------------------------------

**Treliste**
* ordenen vepser, (Hymenoptera)
	+ gruppen stilkvepser, Apocrita
		- gruppen Stephanoidea – bare én nålevende familie
			* familien Stephanidae
				+ Foenalopinae
					- slekten *Afromegischus*
					- slekten *Madegafoenus*
					- slekten *Hemistephanus*
					- slekten *Parastephanellus*
					- slekten *Connatopus*
					- slekten *Profoenatopus*
					- slekten *Foenatopus*
				+ Schlettererinae
					- slekten *Schlettererius*
					- 3 fossile taksa
				+ Stephaninae
					- slekten *Megischus* Brullé, 1846
						* *Megischus anomalipes* (Fürster, 1855) – Sør-Europa
					- slekten *Stephanus* Panzer, 1801
						* *Stephanus serrator*  (Fabricius, 1798) – Mellom-Europa
				+ Electrostephaninae Engel 2005
					- slekten *Electrostephanus* Brues 1933

Kilder
------

* Tree of Life Stephanidae

Eksterne lenker
---------------

* (en) *Stephanidae* i Encyclopedia of Life Rediger på Wikidata

* (en) *Stephanidae* i Global Biodiversity Information Facility Rediger på Wikidata

* (en) *Stephanidae* hos Fauna Europaea Rediger på Wikidata

* (en) *Stephanidae* hos Fossilworks Rediger på Wikidata

* (en) *Stephanidae* hos ITIS Rediger på Wikidata

* (en) *Stephanidae* hos NCBI Rediger på Wikidata

* (en) *Kategori:Stephanidae* – bilder, video eller lyd på Wikimedia Commons Rediger på Wikidata

* *Stephanidae* – detaljert informasjon på Wikispecies Rediger på Wikidata